Printre funcțiile de comandă în care s-a făcut remarcat a fost aceea de comandant al Regimentului 1 Vânători „Regele Ferdinand” din Divizia 1 Infanterie, unitate care, s-a distins în vara anului 1917 în bătăliile de la Mărășești, Mărăști și Oituz. S-a mai făcut remarcat în anul 1918, la comanda Garnizoanei Chișinău în timpul Intervenției Armatei României în Basarabia, precum și în calitate de comandant al forțelor operative din Pocuția ale Diviziei 8 Infanterie, în timpul intervenției trupelor române din această regiune, în anul 1919.